text: Bil-brand i Vejen var påsat
  01 maj 2013 kl. 07.31
  To bil-brande på 14 dage. Politiets teknikere siger, at den ene helt sikkert er påsat.
  Natten mellem mandag og tirsdag brændte en bil på en parkeringsplads i et boligområde på Lærkevej, og teknikerne er ikke i tvivl om, at branden var påsat.
  En undersøgelse tirdag afslørede, at der er brugt en brændbar væske til at sætte ild i bilen. Den er nu kørt til en ny teknisk undersøgelse, som skal give politiet flere oplysninger.
  Politiet understreger, at der ikke på nuværende tidspunkt er tegn på en sammenhæng mellem denne brand og en, der fandt sted for et par uger siden.
  For et par år siden var der flere bil-brande i Vejen. Gerningsmanden blev fundet og fængslet.S
  